### | | | | --- | --- | | | | | --- | | **Byråd** 24. marts 2020 Sagsnr. 710-2019-41735 Dok.nr. 710-2020-110364 Sagsbehandler DPGILA | | 45.                 Samarbejdsaftale om sundhedsvisitationer - Åbent

###

|  |  |
| --- | --- |
| Tidl. politisk behandling |  |
| Forventet sagsgang | SS-U, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til godkendelse af
samarbejdsaftale om sundhedsvisitationer.

Sundhedsvisitationer er enheder, der etableres på hver af
de fem akuthospitaler i Horsens, Randers, Viborg, Herning og [adresse].
Sundhedsvisitationerne bemandes af sygeplejersker, som arbejder på tværs af det
somatiske og det psykiatriske område.

Det overordnede formål med oprettelsen af
sundhedsvisitationerne er dels at sikre sammenhængende forløb for borgerne, og
dels at nedbringe antallet af akutte indlæggelser for ældre borgere.

Sundhedsvisitationerne skal desuden bidrage til at sikre:

·
at alle borgere får den rette behandling

·
at flest mulige borgere kan behandles i eget hjem eller i det
kommunale akuttilbud, hvis der ikke er behov for en akut indlæggelse

·
at målet om lighed i sundhed understøttes på tværs af psykiatri
og somatik

·
at de samlede ressourcer anvendes bedst muligt.

Indførslen af sundhedsvisitationerne giver de praktiserende
læger og vagtlæger mulighed for at undgå unødige indlæggelser af borgerne på
hospitaler. Det kan fx ske ved, at lægerne i samarbejde med
sundhedsvisitationerne tilbyder borgeren en akut behandlingstid. Det kan også
ske ved, at lægerne modtager specialistrådgivning fra hospitalet via
konferencekald, eller ved at lægerne vejledes om kommunale tilbud, som borgere
med somatisk og psykisk sygdom kan henvises til.

Samarbejdsaftalen er godkendt af Region Midtjyllands
[adresse] 13. december 2019 og sendt til godkendelse hos
kommunerne med henblik på implementering 1. marts 2020.

Med aftalen forpligter kommunerne sig til at levere
information om de kommunale tilbud til sundhedsvisitationerne samt at
organisere sig med få og let overskuelige indgange til akuttilbuddene på både
det somatiske og psykiatriske område.

Det forventes med samarbejdsaftalen, at det styrkede
samarbejde omkring somatisk syge borgere vil kunne implementeres hurtigere end
samarbejdet vedrørende borgere med psykisk sygdom. Baggrunden for dette er, at
der på det somatiske område allerede er et tæt samarbejde mellem hospitaler,
kommunale akutfunktioner og praktiserende læger. På psykiatriområdet skal
samarbejdsrelationerne etableres og udvikles yderligere mellem de tre sektorer.

Samarbejdsaftalen evalueres i 2021 og vil ske på baggrund af
eksisterende og nye data, der skal indsamles løbende via
sundhedsvisitationerne. Evalueringen skal vurdere i hvilket omfang
implementeringen af sundhedsvisitationerne har indfriet formålene om bl.a. et
mere sammenhængende forløb og nedbringelse af akutte indlæggelser.

**VURDERING**

Social og Sundhed vurderer, at sundhedsvisitationer vil
medvirke til, at Favrskov Kommunes borgere oplever et mere sammenhængende
forløb, og at antallet af akutte indlæggelser formentlig reduceres.

[adresse], som Favrskov Kommune er en del af,
oprettede i 2016 et pilotprojekt om sundhedsvisitationer på det somatiske
område. [adresse] har derfor allerede etableret den nødvendige
organisering og de nødvendige samarbejder på det somatiske område. Det gælder
bl.a. i forhold til én telefonisk indgang til sygeplejen ved henvendelser fra
borgere og samarbejdspartnere. Det gælder også i forhold til etablering af
akutteam og akutpladser samt opbygning af et velfungerende og tæt samarbejde
med de praktiserende læger på området. Det er Social og Sundheds vurdering, at
sundhedsvisitationerne kun i begrænset omfang vil resultere i ekstraopgaver på
det somatiske område, da der i projektperioden kun var få borgere, der blev
henvist til de kommunale tilbud.

I psykiatrien er der ikke den samme tradition for, at
kommunerne tilbyder akutte indsatser. Derfor vil der skulle etableres en
telefonlinje til henvendelser vedr. akutte psykiske problemstillinger.
Telefonlinjen etableres så den besvares af Social Indsats i dagtimerne med
omstilling til botilbuddet John Winther aften og nat. Der er i dag en akutlinje
på [adresse], som dog kun kan benyttes af borgere tilknyttet
socialpsykiatrien. Dette tilbud udvides, således at sundhedsvisitationerne også
kan bruge denne telefoniske adgang.

Samarbejdsaftalen har været til høring hos Ældrerådet og
Handicaprådet.

Ældrerådet er enig i den overordnede målsætning om at
nedbringe antallet af akutte indlæggelser. Ældrerådet bemærker, at
samarbejdsaftalen fremstår meget overordnet og ukonkret, og at det ikke
fremgår, om der ved evt. opgaveflytning mellem de samarbejdende parter også
følger økonomi med. Social og Sundhed oplyser, at aftalen bevidst er holdt på
et overordnet niveau for at sikre, at de enkelte kommuner har frihed til at
implementere aftalen. Det er korrekt, at der ikke følger økonomi med til de
eventuelle meropgaver, som indførsel af sundhedsvisitationer medfører. Det
skyldes, at erfaringerne fra pilotprojektet i [adresse] viste, at de nye tiltag
kun i begrænset omfang medførte flere opgaver for Favrskov Kommune.

Handicaprådet bifalder initiativet vedrørende
sundhedsvisitationer og ser frem til at følge implementeringen. Handicaprådet
bemærker, at de personalemæssige kompetencer og ressourcer skal være til stede
i de kommunale tilbud. Handicaprådet bemærker også, at hvis tilbuddene i
kommunen skal løse flere og tungere opgaver akut, vil det udfordre de
økonomiske og personalemæssige rammer. Handicaprådet mener derfor, at der skal
tilføres yderligere ressourcer.

Social og Sundhed oplyser, at aftalen alene vil medføre, at
akutlinjen på [adresse] udvides så sundhedsvisitatorerne også får adgang til
denne.

**ØKONOMI**

[adresse] har været afprøvet i [adresse].
Omfanget af de merudgifter, det har medført, har været begrænset, og er derfor
afholdt inden for den eksisterende økonomiske ramme. På sigt forventer Social
og Sundhed, at flere borgere formentlig vil blive behandlet via kommunale
tilbud fremfor at blive indlagt.

På psykiatriområdet er der ikke tidligere erfaringer med
sundhedsvisitationer. Social og Sundhed vil derfor følge udviklingen i antallet
af borgere i kommunale tilbud med henblik på en vurdering af, i hvor høj grad
den nye sundhedsvisitation belaster ressourceforbruget på psykiatriområdets
akutfunktioner.

Eventuelle merudgifter forbundet med, at flere borgere
benytter kommunens tilbud, formodes i nogen udstrækning at kunne opvejes af en
besparelse på de ressourcer, som visitationen og hjemmeplejen bruger i
forbindelse med enkelte borgeres hyppige indlæggelser og udskrivninger. Dertil
kommer, at borgernes funktionsniveau ofte falder ved indlæggelser, og at
borgerne derfor efter udskrivelse har større behov for hjælp til personlig
pleje og praktisk hjælp.

Hvis reglerne for den aktivitetsbestemte medfinansiering
ændres, så den enkelte kommune igen skal betale, når en borger indlægges på et
hospital, vil der være en besparelse, hvis unødige indlæggelser undgås.

**INDDRAGELSE**

Samarbejdsaftalen har været i høring hos Handicaprådet og
Ældrerådet. Høringssvar er vedlagt.

**INDSTILLING**

Direktøren for Social og Sundhed indstiller til Byrådet:

1.    At samarbejdsaftale om sundhedsvisitationer godkendes.

**BESLUTNING**

***Social- og Sundhedsudvalget, 3. marts 2020:***

Fraværende:Ingen

Indstilles godkendt.

***Økonomiudvalget, 17. marts 2020:***

Fraværende:Ingen

Indstilles godkendt.

**Bilag**

|  |  |
| --- | --- |
| Samarbejdsaftale sundhedsvisitationer | 710-2020-5743 |
| Høringssvar Ældrerådet | 710-2020-11107 |
| Høringssvar Handicaprådet | 710-2020-14564 |